PRIN ตั้งเป้ารายได้ปีนี้ที่ 3 พันลบ. เตรียมเปิด 5 โครงการใหม่มูลค่า 5 พันลบ.
PRIN ตั้งเป้ารายได้ปี 58 ที่ 3 พันลบ. โต 25%-ยอดขาย 3 พันลบ. เตรียมเปิด 5 โครงการใหม่ รวมมูลค่า 5 พันลบ. ตั้งงบซื้อที่ดินปีนี้ 1 พันลบ.
27 เม.ย. 2558

นายชัยรัตน์ โกวิทจินดาชัย ผู้อำนวยการอาวุโส สำนักกรรมการผู้จัดการ บริษัท ปริญสิริ จำกัด (มหาชน) หรือ PRIN เปิดเผยว่า บริษัทตั้งเป้าหมายรายได้ในปีนี้อยู่ที่ 3,000 ล้านบาท เพิ่มขึ้น 25% และตั้งเป้ายอดขายปีนี้อยู่ที่ประมาณ 3,000 ล้านบาท โดยเตรียมเปิดโครงการใหม่ 5 โครงการ มูลค่ากว่า 5,000 ล้านบาท แบ่งเป็นบ้านเดี่ยว 1,000 ล้านบาท ทาวน์เฮาส์ 2,700 ล้านบาท และคอนโดมิเนียม 1,300 ล้านบาท
โดยในไตรมาส 1/58 ได้เปิดตัวโครงการ Zelle คอนโด ศาลายา ไปแล้ว มูลค่าโครงการประมาณ 1,300 ล้านบาท และเปิดตัวโครงการทาวน์เฮาส์ ซิตี้เซนส์ รามอินทรา (พระยาสุเรนทร์ 30) มูลค่าโครงการประมาณ 600 ล้านบาท
ส่วนในไตรมาส 2-3 ของปีนี้ มีแผนเปิดตัวโครงการบ้านเดี่ยวและทาวน์เฮ้าส์ 2 โครงการคือ ซิตี้เซนส์ ศาลายา มูลค่าโครงการประมาณ 1,100 ล้านบาท และอิคอนเนเจอร์ ศาลายา มูลค่าโครงการประมาณ 1,000 ล้านบาท และในไตรมาส 4 มีแผนเปิดโครงการ ซิตี้เซนส์ ท่าข้าม มูลค่าโครงการประมาณ 1,000 ล้านบาท
ขณะที่ในช่วงไตรมาส 1/58 บริษัทมียอดขายรอโอน (Backlog) มากกว่า 550 ล้านบาท ซึ่งจะรับรู้ในปีนี้ทั้งหมด รวมกับยอดขายใหม่ที่จะเกิดขึ้นระหว่างปี ซึ่งมีเป้าหมายประมาณ 3,000 ล้านบาท ขณะที่งบลงทุนในปีนี้ ตั้งไว้ที่ระดับ 1,000 ล้านบาท โดยจะใช้ในการซื้อที่ดินรองรับการเปิดโครงการใหม่
สำหรับแนวโน้มยอดขายบ้านในปีนี้ คาดว่าจะปรับตัวสูงขึ้น เมื่อเทียบกับปีที่ผ่านมา โดยได้รับปัจจัยหนุนจากแนวโน้มดอกเบี้ยในช่วงนี้ลดลง หลังจากที่คณะกรรมการนโยบายการเงิน (กนง.) ธนาคารแห่งประเทศไทย (ธปท.) ประกาศลดดอกเบี้ยนโยบายลง 0.25% ทำให้ดอกเบี้ยในตลาดซื้อคืนพันธบัตร (อาร์พี) 1 วัน ลดลงเหลือ 1.75% เพื่อกระตุ้นเศรษฐกิจ โดยคาดว่าจะเป็นแรงหนุนให้เศรษฐกิจดีขึ้นและส่งผลให้ประชาชนที่จะซื้อบ้าน หรือลงทุนอสังหาริมทรัพย์ตัดสินใจได้ง่ายขึ้น